Solidariteit verwelkom Mboweni se plan; eis verdere stappe - Solidariteit WêreldSolidariteit Wêreld
Tuis › Mediaverklarings › Solidariteit verwelkom Mboweni se plan; eis verdere stappe
Solidariteit verwelkom Mboweni se plan; eis verdere stappe
Solidariteit het vandag tydens 'n mediakonferensie kommentaar gelewer op die minister van finansies, Tito Mboweni se Economic Transformation, inclusive growth, and competitiveness plan. Terwyl Solidariteit die algehele trant van die dokument verwelkom, sê hul egter dat dit bloot 'n tree in die regte rigting is en nie 'n omvattende plan vir algehele ekonomiese herstel nie.
Morné Malan, senior navorser by die Solidariteit Navorsingsinstituut (SNI) verduidelik: "Ons is bly oor verskeie aspekte van die plan wat ons glo ekonomiese vryheid gaan bevorder. Die vrees is egter eerstens, dat selfs hierdie beperkte aspekte nie geïmplementeer sal word nie en tweedens, dat sou dit in plek gesit word dit bloot daar sal eindig."
Solidariteit se kommentaar behels die Navorsingsinstituut se eie ekonomiese raad aan dié minister vir werkbare, beproefde oplossings wat wêreldwyd al goeie resultate gelewer het. Malan voer aan dat hulle kommentaar praktyke bevat wat ons nader aan die hoofstroom met betrekking tot globale ekonomiese beleid sal neem. "Ons kan nie voortgaan om uitgediende idees wat kenmerkend is van die Sowjet-Unie aan te hang en te dink dat die res van die wêreld verkeerd is omdat hulle dit nié doen nie."
Solidariteit se kommentaar maan die regering om te kyk na ander lande wat ekonomiese herstel beleef het en te ondersoek hoe hulle dit reggekry het om hul lot te verbeter. "Ons sien met lande soos Spanje dat hulle in 2013 met 'n werkloosheidskoers gesit het wat vergelykbaar is met ons land s'n tans, maar dat dit teen 2019 met meer as 10 persentasiepunte gedaal het. Daarom het ekonomiese groei weer herstel. Ekonomiese vryheid, in die breër sin, het al tot die opheffing vanuit armoede van etlike miljoene die wêreld oor gelei, en dit kan dieselfde in Suid-Afrika doen – mits Suid-Afrika dit implementeer."
Solidariteit se volledige kommentaar kan by die volgende skakel verkry word: http://soli.online/jm
President Cyril Ramaphosa confirms Tito Mboweni as the new finance Minister at tuynhuys in Cape Town.09/10/2018 Kopano Tlape GCIS